Leygardagin 17. mai hevði kórið Glymur úr Havn konsert við Gjógv. Kórið Glymur hevur samband við kvøldskúlan í Havn, og hendan dagin vóru tey farin norðureftir at halda konsertir. Kl. 14 høvdu tey konsert í kirkjuni á Viðareiði, og á veg suður aftur høvdu tey so konsert við Gjógv. Hetta var kl. 16.30. Í skránni stóð, at konsertin skuldi vera í gjónni, men um ikki viðraði, skuldi hon vera í kirkjuni. Veðrið hendan dagin var heldur óstøðugt, okkurt regnælið og annars høgætt, so tað bleiv ov kalt at halda konsertina í gjónni, so kirkjan varð tikin í nýtslu til konsertina. Framførd vóru fleiri løg, flestu føroysk, men eisini íslendsk, donsk og á enskum. Løgini vóru bólkað soleiðis, at fyrst vóru nakrir vetrarsangir framførdir, síðani vár-, summar- og at endaheystsangir. Hetta var ein frálík konsert, og tað vóru stak væl nøgdir áskoðarar, sum takkaðu kórinum fyri aftaná. Sum tit-sum hava verið inni á hesari síðuni fyrr-síggja, so hevur síðan fingið nýggja útsjónd. Vit hava fingið gjørt síðuna av nýggjum og ætla at leggja ymiskt tilfar um bygdina her. Mest sum einki er hent á síðuni síðani 2009, men nú ætla vit, at okkurt skal henda her av og á. Vit ætla at leggja ein nýggjan tíðindastubba her umleið eina ferð um vikuna, so tað verður ikki tað heilt stóra. Eisini ætla vit at leggja tær manglandi fólkateljingarnar her, dagføra yvirlitið yvir kirkjugarðin, eins og leggja okkurt annað viðvíkjandi bygdini her. Eitt nýtt, sum er á síðuni, er nýggi teigurin høgrumegin "Hvat hendir við Gógv". Her ætla vit, at tað sum hendir í bygdini av almennum tiltøkum, verður nevnt, so fleiri verða kunnað um hvat hendir. Fólk eru eisini væl komin at senda okkum tíðindatilfar at leggja á síðuna. Gott hevði verið at fingið eina ella tvær myndir í samband við tíðindatilfar, men vit ætla ikki at kappast við www. bygdin. fo um myndir, men hinvegin vísa til ta síðuna, um fólk vilja síggja fleiri myndir frá bygdini.